|  |
| --- |
|  18.09.19 |
|  |  |

**PROTOKOLL – STYRINGSMØTE NR. 3, 17.09.19**

**Sted:** Jeløy Radio, Moss

**Tilstede:**

Styringsgruppen:

Roar Jonstang (leder), Eivind Borge (nestleder), Aina Dahl, Atle Haga, Bjørn Jalving, Gunnstein Bakke, Egil Postmyr, Anders Tysklind, Thorbjørn Halvorsen

Sekretariat:

Bjørn Strandli, Monika Olsen, Lars W. Solheim, Frithjof Moy, Carla Freitas Brandt

For øvrig deltok Geir Endregard fra Inspiria, Therese Mathisen (Kongsberggruppen) og Arne Johan Hestnes (Kongsberggruppen) og Gunnar Larsen (Fiskeridirektoratet)

Havforskningsinstituttet representerte det øvrige fagnettverket.

**Sak 1 Godkjenning av innkalling og dagsorden**

*Vedtak:*

Innkalling og dagsorden ble godkjent.

**Sak 2 Rapport om oppfølgingspunktene fra forrige møte**

*Vedtak:*

Rapporten ble tatt til etterretning. Styringsgruppen er fornøyd med oppfølgingen fra prosjektledelsen.

**Sak 3 Status økonomi, rapport**

*Vedtak:*

Rapporten ble tatt til etterretning.

**Sak 4 og 6 Status framdrift**

*Vedtak:*

Rapporten og muntlige orienteringer ved Frithjof Moy, Therese Mathisen, Arne Johan Hestnes og Geir Endregard ble tatt til etterretning. Det må avklares hvor mye midler som er avsatt fra Vestfold fylkeskommune (verdiskapingsmidler) i forbindelse med tilleggssøknad (etter at opprinnelig søknad ble avslått fra Oslofjordfondet). Det er viktig at arbeidet med kunnskapsbanken forankres godt hos berørte parter, herunder nasjonalparkenes besøkssentre.

Styret gir honnør for god framdrift i prosjektet.

Når innsamlede data nå skal settes sammen, er det viktig at sluttproduktene (temakartene og verbale framstillinger) er egnet til å skape forståelse av sammenhenger i fjorden, miljøtilstand i ulike deler av området, og aktuelle tiltak for å bedre miljøtilstanden.

Eivind Borge tok opp en stor artikkel (intervju med forsker fra HI) i Aftenposten fra august, der temperatur ble framhevet som svaret på fiskens tilbakegang. Styringsgruppen er tilfreds med at HI har laget et mer helhetlig og omforent kunnskapsgrunnlag for det videre arbeid, jf. sak 10 om uttalelse til Helhetlig plan for Oslofjorden.

Det må jobbes med de faktorene vi kan påvirke i vårt område. Særlig viktig vil det være å redusere tilførsel av næringssalter og partikler fra vassdragene og teknisk inngrep i fiskens leveområder.

Viktig å hente inn data fra miljøer som ikke er direkte involvert i prosjektorganisasjonen, eks. Universitetet i Oslo og fagrådet for Ytre Oslofjord.

Fylkeskommunene oppfordres til å bidra til utveksling av informasjon mellom ulike prosjekter knyttet til Oslofjorden og Skagerak.

**Sak 5 Møte med politisk ledelse i KLD og LMD**

*Vedtak:*

Styreleder orienterte om møtet og saken ble tatt til etterretning. Det bør snarest mulig tas initiativ til møte med landbruksministeren, tatt i betraktning hvor stor innvirkning avrenningen fra landbruket har på fjordøkosystemene.

**Sak 7 Informasjon til mediene om planlagt feltarbeid**

*Vedtak:*

Saken ble tatt til etterretning. Det bør knyttes et informasjonsopplegg til høstkonferansen 2019, der de fagmiljøene som til nå har vært lite synlige, kommer fram i lyset. Den foreslås lagt til Tønsberg 21. november. Det er viktig å oppdatere Sparebankstiftelsen om status i arbeidet.

**Sak 8 Status for arbeidet med prosjektets nettside**

*Vedtak:*

Saken og den muntlige orienteringen ble tatt til etterretning. Ny logoprofil for Frisk Oslofjord ble lansert og godkjent. Styret er tilfreds med at nettsiden kommer opp og går om ca en måned. Det må vurderes om denne nettsiden også skal være en av innfallsportene til økologisk grunnkart.

Prosjektets nettside må ha en link til nettsiden til Færder nasjonalpark, der de formelle dokumentene knyttet til prosjektstyring og styringsgruppens ligger.

**Sak 9 Design økologisk grunnkart**

*Vedtak:*

Saken ble tatt til etterretning. Det må lages en egen arbeidsgruppe for utvikling av temakartene. Der må viktige brukere i kommuner, fylker, Miljødirektorat og Fiskeridirektorat være med. Orientering om dette arbeidet og sammensetning av gruppen legges fram på neste styringsmøte.

Regulering av tilsig fra landområdene er identifisert som et viktig tiltak i forvaltningen av Oslofjorden. Prosjektledelsen bør vurdere hvordan datainnsamling og prosessering av data kan øke kunnskap om effektene av tilsig. Eksempler er å benytte tilsigsdata fra NIVA, målinger av turbiditet, sedimentering og marint liv på havbunnen. Både måling av nivå og endring av nivå kan gi nyttig informasjon. Om nødvendig bør det gjøres supplerende innhenting av data.

**Sak 10 Uttalelse til Helhetlig plan for Oslofjorden**

*Vedtak:*

Styringsgruppen sluttet seg til saksframlegget, med følgende tillegg:

* Investeringsbeløp knyttet til kommunalteknisk sektor bør tas ut og erstattes med «store milliardbeløp».
* Under *Landbruk* gjøres teksten om virkemidler mindre detaljert.
* Uttalelsen undertegnes av leder, nestleder og fylkesordførerne i Vestfold og Østfold.
* Styret ber om at følgende tekst innarbeides i uttalelsen:

*De negative påvirkninger som rammer fjorden og forårsaker behovet for en helhetlig plan, er i overveiende grad lovlige påvirkninger etter dagens lovverk og dagens politikk. Disse påvirkningene er etter styringsgruppens vurdering ikke innenfor en bærekraftig ramme, og det fordrer behov for endringer i forvaltningsregimet.  Siden den helhetlige planen er et oppdrag gitt fra Stortinget, må det også i planen konkretiseres behov knyttet til forhold av politisk karakter, som adresseres tilbake til Stortinget. Dette kan gjelde både overordnet planlegging og behov for bevilgninger, jfr. kostnadskrevende etterslep hos kommuner eller andre sektorer. Dette er særlig viktig, for å unngå at planen blir liggende i en skuff. Ansvaret for handling må adresseres og følges opp også politisk.*

**Sak 11 Eventuelt**

Gunnar Larsen fra Fiskeridirektoratet orienterte om nytt delprosjekt om opphenting av marint avfall etter hvert som dette blir identifisert gjennom kartleggingene i Frisk Oslofjord.

*Vedtak:*

Dette avfallsprosjektet bør være knyttet til Frisk Oslofjord som et delprosjekt. Styringsgruppen ber Fiskeridirektoratet om en kort skriftlig beskrivelse av prosjektet.

Styret noterer at Olaf Thon fra Fiskerlaget har mye forfall. Det bes om at Fiskerlaget kontaktes for oppnevning av en vara.